ประชาชนจำนวนมากเฝ้าทูลละอองธุลีพระบาทรับเสด็จสมเด็จพระเจ้าอยู่หัว เนืองแน่นบริเวณโดยรอบวงเวียนใหญ่ ซึ่งเป็นหนึ่งในเส้นทางการปั่นจักรยาน Bike อุ่นไอรัก
ประชาชนจำนวนมากเฝ้าทูลละอองธุลีพระบาทรับเสด็จสมเด็จพระเจ้าอยู่หัว เนืองแน่นบริเวณโดยรอบวงเวียนใหญ่ ซึ่งเป็นหนึ่งในเส้นทางการปั่นจักรยาน Bike อุ่นไอรัก

สมเด็จพระเจ้าอยู่หัว ทรงจักรยานนำพสกนิกร ผู้ร่วมกิจกรรม Bike อุ่นไอรัก ผ่านตามเส้นทางประวัติศาสตร์ ผ่านสายน้ำและคลองสำคัญประวัติศาสตร์แห่งกรุงรัตนโกสินทร์ ตามเส้นทางการปั่นจักรยานจากจุดเริ่มตั้งแต่บริเวณพระลานพระราชวังดุสิต ไปจนถึงสวนสุขภาพคลองลัดโพธิ์ อำเภอพระประแดง จังหวัดสมุทรปราการ 
ขณะเสด็จทรงจักรยานมาถึงบริเวณวงเวียนใหญ่ ฝั่งธนบุรี ในเวลา 18.50 น ซึ่งเป็นจุดออกตัวขบวน I หนึ่งในเส้นทางการปั่นจักรยาน Bike อุ่นไอรัก ประชาชนทุกช่วงวัยส่วนใหญ่ต่างพร้อมใจกันสวมใส่เสื้อสีเหลืองเฝ้าทูลละอองธุลีพระบาทรับเสด็จสมเด็จพระเจ้าอยู่หัวและพระบรมวงศานุวงศ์ ด้วยหัวใจแห่งความจงรักภักดี พร้อมกันนี้ประชาชนต่างโบกสบัดธงชาติไทย ธงสีเหลืองพระปรมาภิไธยย่อ วปร. และธงอุ่นไอรัก พริ้วไสวและเปล่งเสียงทรงพระเจริญดังกึกก้องตลอดเส้นทางที่เสด็จพระราชดำเนิน

นางบุญลาภ แย้มสืบพันธุ์ อายุ 73 ปี และนางสาวปิยะอร แย้มสืบพันธุ์ อายุ 48 ปี หนึ่งในประชาชนที่เฝ้ารับเสด็จ กล่าวด้วยความตื้นตันภายหลังขบวนเสด็จผ่านว่า แม้จะไม่ได้ร่วมกิจกรรมปั่นจักรยาน Bike อุ่นไอรัก แต่ขอเป็นส่วนหนึ่งในกิจกรรมครั้งประวัติศาสตร์ ได้มาเฝ้ารอรับเสด็จสักครั้งในชีวิต เพื่อแสดงออกถึงความจงรักภักดีและพลังความรักของคนไทย

สำหรับพื้นที่วงเวียนใหญ่เป็นอีกหนึ่งสถานที่มีความสำคัญในพื้นที่เขตธนบุรี กรุงเทพมหานคร เป็นที่ตั้งของพระบรมราชานุสาวรีย์ สมเด็จพระเจ้ากรุงธนบุรี (สมเด็จพระเจ้าตากสินมหาราช) ประดิษฐานอยู่ ณ กลางวงเวียนใหญ่ อนุสาวรีย์นี้สร้างขึ้นเป็นอนุสรณ์เพื่อเตือนใจให้ประชาชนไทย รำลึกถึงพระมหากรุณาธิคุณ ที่ได้ทรงเพียรพยายามปราบปรามอริราชศัตรู กอบกู้เอกราชของชาติไทยให้กลับคืนดำรงอิสรภาพสืบมา 
ขณะที่ เจ้าหน้าที่จากภาคส่วนที่เกี่ยวข้องและประชาชนจิตอาสา อำนวยความสะดวกให้ประชาชนที่มาเฝ้าทูลละอองธุลีพระบาทรับเสด็จ โดยปูเสื่อรองนั่งให้ประชาชนบริเวณริมถนนโดยรอบวงเวียนใหญ่ พร้อมให้บริการน้ำดื่ม รวมถึงมีหน่วยแพทย์และพยาบาล คอยดูแลสุขภาพประชาชนด้วย